十二月十一日視築堤
作者：陸游
朝代：宋

paragraphs: 江水來自蠻夷中，五月六月聲摩空。
巨魚穹龜牙鬚雄，欲取闤市爲龍宫。
横隄百丈臥霽虹，始誰築此東平公。
今年樂哉適歲豐，吏不相倚勇赴功。
西山大竹織萬籠，船舸載石來亡窮。
横陳屹立相疊重，置力尤在水廟東。
我登高原相其衝，一盾可愛百箭攻。
蜿蜿其長高隆隆，截如長城限羌戎。
安得椽筆記始終，插江石崖堅可礲。